ACTA CAPITULI INTERMEDII quod anno Domini millesimo septingentesimo octogesimo septimo, diebus decima quinta et sequentibus mensis novembris, celebratum est. 1.  Die 15 mensis novembris, hora 10 matutina a Rmo D. N. abbate Cistercii, totius Ordinis generali, condicta, idem Rmus D. N. et adm primarius Ordinis pater D. abbas de Firmitate (absentibus ex primariis Ordinis patribus RR. adm DD. abbatibus de Pontigniaco, Claravalle et Morimundo, nonnullisque visitatoribus tum abbatibus, tum prioribus, qui litteras excusationum miserunt), cum Rdis abbatibus de Petris et de Ecureio in aede sacra missae conventuali interfuere. 2.  Peracto sacro, idem Rmus D. N. et adm R. D. Abbas de Firmitate, cum Rdis abbatibus de Petris et de Ecureio suffragii ius habentibus, capitulum minus sessionibus destinatum subierunt, ubi post solitas preces, Rmus D. N. brevi et facundo sermone finem religiosi huius coetus deliberationumque suarum exposuit, prae primis utilitatem tam publicam quam privatam. 3.  Inde Rdus abbas de Ecureio in notarium Capituli intermedii nominatus est, quique promotoris functiones egit. 4.  Et statim praesens Capitulum in deliberationem proponere duxit utilitatem publicam et Ordinis ; hinc Rmus D. N. petiit a Rdo abbate de Petris, si vellet, rationem redderet collegii Sancti Bernardi, utpote pro hac parte ab ultimo Capitulo generali commissario nominato ; nam idem Capitulum generale utilitati publicae omnem afferens attentionem, et studio possibili incumbens, non solum sed ante omne necessarium iudicavit, ad tam desideratum finem ac propositum assequendum, ut id omni Ordini adolescentes formentur, qui fructu et honore institutum in se suscipere valeant, quod Ordo noster instituere intendit. Qua de causa, Capitulum generale commissionem fecit Rdo D. abbate de Petris visitandi collegium Sancti Bernardi Parisiorum, primum collegium Ordinis, et maxime idoneum ad hunc effectum. 5.  Audita expositione R. D. abbatis de Petris concludentis quod quam valde urgens et necessarium sit, ut augeantur redditus huius collegii per restructionem et aedificationem tam commodam, quam solidam domuum et miserabilium casarum ab ecclesia usque ad clathros Macelli vitulorum (vulgo Marché aux veaux) quatinus nominatum collegium ponatur in statum ut alere queat maiorem numerum studiosorum. 6.  Capitulum intermedium attentionem ferens observationibus et prospectui R. D. abbatis de Petris deliberavit desuper et statuit unanimi voce, imprimis convenire, ut officiales collegii auctoritate nitantur mutuo accipere modo magis proficuo centum millia librarum gallicarum, cuiusque mutui sponsor fiat Ordo, quique census annuos numeret usque ad integram huius summae solutionem istis conditionibus : 1) ut praedicti officiales quolibet anno accipiant de reaedificatis et locatis his domibus summam aliquam congruam indictam ad delendum debitum principale ; 2) ut rationem reddant hi ipsi officiales de collecta hac summa Rmo D. N., Capitulo generali et commissariis forsitan ab ipsis deputandis, eo insuper expresso mandato ut in omnibus se conforment, ratione huius mutui suscipiendi, dispositionibus et legibus regni. 7.  Postea idem Capitulum intermedium mandavit superioribus, vicariis generalibus et in omnibus et singulis monasteriis, nulla interposita mora, novitii recipiantur habita facultatum ratione et ut studiis invigilent, et attentionem habeant mittere in collegium Sancti Bernardi et ad alia collegia publica suos professos, quos habiles et capaces invenerunt. Et soluta sessio est. 8.  Eadem die, hora post meridiem quarta, omnibus congregatis, Rmus D. petiit ut Capitulo ederentur rationes visitationum. R. D. abbas de Ecureio exposuit statum monasteriorum vicariatus communis observantiae in Insula Franciae ; eiusdem abbatis relationem Capitulum laudavit probavitque ; qui idem R. D. abbas rationem attulit visitationum monasteriorum Lotharingiae. Suas continuo ediderunt R. D. abbas de Petris pro monasteriis strictioris observantiae in Biturigo, et venerabilis prior de Campis bonis pro monasteriis communis observantiae in provincia Avinionensi. Rmus D. N. generalis, Capituli nomine, laudavit eorum zelum et diligentiam in obeundis muniis. 9.  Habita deinde deliberatione, et animadversionibus praedictorum vicariorum generalium mature ponderatis, de abusu qui ex tolerantia capillorum ubique introducitur, ita quidem ut inde oriantur incommoda, quinimo scandala plurima et intolerabilia. 10.  Praesens Capitulum non sine dolore audivit abusum e tolerantia et permissione facta de capillis ferendis, et quod ratione infirmitatis quorumdam concessum est, in vanitatem, in indecentiam, in ruinam modestiae religiosae, et in perniciem multorum religiosorum devenisse. Principiis obvenire intendens, statuit et mandavit ut meminerint religiosi sui status humilitatis et decentiae, nec patiantur in eis capilli crispati et pulverisati in albis, ita ut non possint amplius uti parvis suis togis et operire caput sine depravatione et scissione suarum vestium ; ut invigilent superiores et visitatores ad reformationem talis abusus, et puniant infractores plus mundanos quam religiosos, maxime per denegationem recreationis vacationisque cuiuslibet, et egressionis extra monasterium. Et soluta sessio est. 11.  Die decima sexta, statim a missa conventus, circa horam nonam matutinalem, convenerunt omnes ; porrexit dein R. D. abbas de Ecureio varios libellos supplices plurium conventuum, et eorum petitiones omnes administrationem spectantes quarum prima de Bella pertica, quae sibi proponit parvulam excidere sylvae partem, sub pretio 12000 libr. reparandi et reaedificandi causa eiusdem abbatiae muri, necnon primariae ianuae et parvi stabuli destructi. Cui supplicationi annuit iamiam R. D. abbas de Claravalle immediatus pater ; cui etiam consensit vicarius generalis secundum suam inquisitionem. 12.  Abbatia de Ecureio petit permissionem illigandi locationi emphiteuticae molendinum de Rochecour annuali ac perpetuo pretio 300 libr. aequivalenti summae hucusque exceptae, onere tamen omnium reparationum vix non quotidianarum, quae persaepissime superabant et absorbebant redditum, propter frequentissimas Matronae fluminis inundationes. Cui alienationi R. adm abbas de Morimundo, pater immediatus, et vicarius generalis illius provinciae consensere. 13.  Abbatia de Vallibus in Ornesia regione postulat, ut sibi licitum sit partem sylvae caedere ad constructioni necessariae duarum villarum subveniendum, volens etiam partem terrae octogesimorum iugorum patentem fructui adducere, quae nullum antea afferebat commodum. Hanc petitionem R. adm D. abbas de Morimundo, ut pater immediatus, et R. D. vicarius generalis provinciae iamiam concesserunt, unde communi voce istam approbavit et permisit. Simul et cum praecedentibus, et ita ut omnem suum effectum secundum formam et inquisitionem habeant. 14.  Attendens Capitulum intermedium ad supplicem libellum R. adm D. abbatis de Pontigniaco, invitat R. D. illum abbatem ut scribat monasteriis suae filiationis quae sunt maioris proventus, ut velint subsidium dare pro sustentatione habitus et victus duorum religiosorum commorantium in Caroliloco eiusdem filiationis, et invitat Capitulum superiores horumce monasteriorum maioris proventus, ut sustentent illos religiosos maxime in virtute *Chartae charitatis*, primae legis Ordinis quae tam commendat tale subsidium, pro hac vice tantum, tali subsidio applicando monasterio Caroliloci, et usquedum restaurabitur hocce monasterium. Et soluta est sessio. 15.  Hora eiusdem diei circiter sesqui quarta pomeridiana, postquam omnes affuerunt, relationem fecit R. D. de Ecureio, procurator generalis in curia Franciae, summae commissionis illi commissae una cum domino provisori collegii Parisiensis, ut conveniant circa novam librorum liturgicorum editionem Ordini deficientem, adiiciens idem R. D. abbas laudes domini Lamberti Ordinis typographi, antequam editioni huic incumbant, petere ac velle ut monasteria subscribant secundum exemplaria cuique necessaria. 16.  Capitulum permisit R. D. abbati de Ecureio in hac parte commissario omnibus et singulis vicariis generalibus litteras mittere et mandare eiusdem Capituli nomine et auctoritate, ut in decursu suarum visitationum examinent quamexacte penuriam librorum in qua versantur monasteria Ordinis, utque exemplariorum indigitent numerum unicuique necessarium, quodque praedictis referant commissariis iussa praebere poterit-ad accelerandam praefatam editionem a plurimis annis aeque necessariam. 17.  Mane die decima septima, circa horam nonam omnes convenerunt. Rmus D. generalis proposuit dominum de Gros priorem de Valloliis in vicarium generalem Picardiae, communis observantiae, quemque Capitulum nominavit et promovit. 18.  Recitata continuo, id poscente Rmo D. N., acta praesentis Capituli omnium suffragiis comprobata sunt, necnon et prolatus index expensarum de trecentis quinquaginta octo libris et quatuor assibus, cuiusque summae accessionem fieri ad subsidiorum distributionem statutum est. 19.  Tunc Rmus D. N. quaesivit an aliquid ab aliquo proponendum maneret, cunctisque nihil superesse asserentibus, conclusum est Capitulum, cuius actus omnes subscripserunt anno, mense et diebus supradictis. — Collatum cum originali concordat. f. Valette, secretarius. 